NÁJOMNÁ ZMLUVA č. ................/2013

uzavretá podľa ustanovenia § 663 zákona č. 40/1964 Zb. Občianskeho zákonníka 
v znení neskorších predpisov (ďalej len „Zmluva“) medzi účastníkmi 

Prenajímateľ: 	Základná škola 
			Kalinčiakova 12, 831 04 Bratislava
zastúpený:		Dušan Noga, riaditeľ 
			bankové spojenie: Prima banka Slovensko a.s.
číslo účtu: 8423777002/5600
			IČO: 31 753 728 
			DIČ: 2020876385

Zriaďovateľ:             Mestská časť Bratislava – Nové Mesto
                                    Junácka ul. č.1, 832 91 Bratislava              
zastúpený:                  Mgr. Rudolf Kusý, starosta
                                    IČO: 00 603 317
			DIČ: 2020887385

Nájomca:		GOLF Club Prievaly a.s.    
			Sídlo: Vajnorská 98H, 831 04 Bratislava
			IČO: 46 306 021
IČ DPH: SK202336789	: 
			Banka: Fio BANKA SLOVENSKO
			číslo účtu: 2800323376/8330
zastúpený:		František Krasňanský, predseda predstavenstva
			výpis z Obchodného registra Okresného súdu Bratislava I. 
odd. Sa vložka č. 5381/B

uzatvárajú túto zmluvu o nájme.

Článok I.
Predmet a účel nájmu

1.	Prenajímateľ ako správca, so súhlasom zriaďovateľa, ako výlučného vlastníka, prenajíma nájomcovi, za nižšie uvedených podmienok, časť pozemkov nachádzajúcich sa v katastrálnom území Nové Mesto, parc. č. 15140/32 – zastavané plochy a nádvoria o výmere 576 m2 a parc. č. 15140/2 – zastavané plochy a nádvoria časť o výmere 414 m2, zapísaných na liste vlastníctva č. 3749, v areáli Základnej školy v Bratislave, na ul. Kalinčiakova 12 (ďalej spolu v texte ako „predmet nájmu“). Celková výmera predmetu nájmu je 990 m2 vonkajších plôch. Rozsah predmetu nájmu je zrejmý z nákresu, ktorý tvorí prílohu č.1 tejto zmluvy.
2.	Účelom tejto zmluvy je prenajať nájomcovi predmet nájmu – voľnú plochu pri oplotení školského areálu zo strany Trnavskej ul., za účelom: 
 	vybudovania športového a zábavného areálu pre fanúšikov Golfu, na ktorom sa budú nachádzať tréningové odpaliská, cvičná lúka pre krátku hru, určené pre návštevníkov športového areálu, obyvateľov MČ Bratislava – Nové Mesto a žiakov školy (ďalej v texte aj ako „areál“) zo strany nájomcu, na jeho vlastné náklady, najneskôr v lehote do 30.04.2014 a 
 	následného sprevádzkovania areálu nájomcom v lehote do 31.05.2014 a jeho prevádzkovania počas celej doby nájmu. 
3.	V čase budovania areálu nájomcom bude nájomca oprávnený predmet nájmu užívať v pracovné dni v čase od 08.00 hod. do 16.00 hod. a počas víkendov a štátnych sviatkov v čase od 08.00 hod. do 18.00 hod.  
4.	Po vybudovaní areálu bude nájomca predmet nájmu užívať vo vyhradenom čase mimo vyučovania a záujmovej činnosti žiakov školy prenajímateľa, a to výlučne v pracovných dňoch v čase po 08.00 hod. max. však do 22.00 hod. a cez víkendy a štátne sviatky v čase od 08.00 hod. do 24.00 hod.
5.	Prenajímateľ má právo využívať predmet nájmu, po vybudovaní areálu, v pracovných dňoch do 15.00 hod. bezplatne, pričom nájomca sa zaväzuje bezplatne zabezpečiť aj v tomto čase prítomnosť zodpovednej osoby, ktorá bude plne k dispozícií prenajímateľovi a bude poskytovať odbornú podporu správnej výučby Golfu. 
6.	Osobitnou písomnou dohodou sa môžu prenajímateľ a nájomca dohodnúť aj na inom časovom rozsahu užívania predmetu nájmu, a to počas budovania areálu, ako aj po jeho vybudovaní.
7.	Nájomca sa zaväzuje užívať predmet nájmu výlučne v rozsahu podľa tejto zmluvy a na účel uvedený a dohodnutý v bode 2. tohto článku, ako aj v súlade s právnymi predpismi, ktoré sa vzťahujú na predmet nájmu.
8.	Nájomca sa zaväzuje, po vybudovaní areálu, zabezpečiť do predmetu nájmu prenosné sociálne zariadenia (toalety, umývadlá) na vlastné náklady tak, aby ich mohli využívať návštevníci areálu, spĺňali všetky požiadavky kladené hygienikom a nenarušovali prevádzku vonkajších zariadení školy.
9.	Nájomca podpisom tejto zmluvy prehlasuje, že jeho spoločnosť je zriadená podľa priložených dokladov - Výpis z Obchodného registra Okresného súdu Bratislava I. odd.: Sa vložka č.: 5381/B, ako akciová spoločnosť, s náplňou činnosti prevádzkovanie športových zariadení.
10.	V súlade s účelom tejto zmluvy bude prenajímateľ nájomcovi poskytovať aj služby spojené s nájmom v rozsahu – elektrická energia, voda a odvoz odpadu. 
11.	Nájomca sa zaväzuje platiť prenajímateľovi za užívanie predmetu nájmu nájomné a úhradu za služby spojené s nájmom v zmysle tejto Zmluvy. Nájomca podpisom tejto zmluvy prehlasuje, že počas budovania areálu si nepožaduje ani nebude požadovať zníženie nájomného. 
12.	Samotný nájom predmetu nájmu, ako aj výška nájmu a úhrady za služby spojené s nájmom podľa tejto zmluvy boli schválené na ................... zasadnutí Miestneho zastupiteľstva mestskej časti Bratislava – Nové Mesto Uznesením č. .......................... zo dňa ................, ktorý tvorí Prílohu č. 2 tejto zmluvy, ako prípad hodný osobitného zreteľa podľa ustanovenia § 9a ods. 9 písm. c) zákona č. 138/1991 Zb. o majetku obcí v znení neskorších predpisov. 
13.	Podpisom tejto zmluvy nájomca výslovne prehlasuje, že novovybudovaný areál, všetky súčasti a príslušenstvo novovybudovaného areálu odovzdá do výlučného vlastníctva zriaďovateľa darom, a to najneskôr ku dňu skončenia tejto zmluvy pod sankciou zmluvnej pokuty 0,05% denne z výšky ročného nájmu; ustanovenia o náhrade škody týmto nie sú dotknuté. Nájomca výslovne prehlasuje, že po skončení nájmu nebude požadovať od prenajímateľa protihodnotu toho, o čo sa hodnota nájmu zvýšila, t. j. úhradu žiadnych nákladov spojených s vybudovaním areálu.

Článok II.
Doba nájmu

1.	Doba nájmu predmetu nájmu je dojednaná na dobu určitú, a to na 5 rokov odo dňa prevzatia predmetu nájmu do užívania nájomcom, a to najneskôr od 01.09.2013.

Článok III. 
Odovzdanie a prevzatie predmetu nájmu

1.	Nájomca svojim podpisom na tejto zmluve potvrdzuje, že sa oboznámil so stavom predmetu nájmu, tento mu je známy a v takomto stave ho od prenajímateľa do dočasného užívania preberá. 
2.	Prenajímateľ a nájomca sa dohodli, že prenajímateľ odovzdá predmet nájmu nájomcovi najneskôr do 31.08.2013.
3.	Zmluvné strany o odovzdaní a prevzatí predmetu nájmu spíšu osobitný protokol, v ktorom bude detailnejším spôsobom opísaný predmetu nájmu v čase jeho odovzdania a prevzatia (napr. čísla meračov a ich stav).

Článok IV.
Nájomné za nájom a úhrada služby spojené s nájmom

1.	Nájomné za predmet nájmu a úhrada služby spojené s nájmom bolo stanovené dohodou zmluvných strán nasledovne: 
-	nájomné za celé obdobie nájmu vo výške 1,99 EUR/m2 za rok, t.j. ročne vo výške 1 970,10 EUR, bude uhradené nájomcom v dvoch splátkach, polročne vopred, t.j. vo výške 985,05 EUR vždy k 15. júnu a k 15. decembru prislúchajúceho roku, a to prevodom na účet prenajímateľa uvedený v záhlaví tejto zmluvy s uvedením variabilného symbolu číslo zmluvy. Prvá splátka nájomného v pomernej výške bude uhradená k 15. septembru 2013 vo výške 656,70 EUR.  
-	úhrady za služby spojené s nájmom budú fakturované nájomcovi zo strany prenajímateľa raz mesačne pozadu podľa skutočnej spotreby zistenej podľa samostatných meračov a predložených faktúr od dodávateľov médií. Takto vystavená faktúra zo strany prenajímateľa bude mať lehotu splatnosti 15dní odo dňa jej doručenia nájomcovi.  
-	servis priestorov (upratovanie prenajatých miestností, údržbu, kosenie a polievanie) si nájomca vyrieši sám na vlastné náklady. 
2.	Nájomca za zaväzuje v lehote 10 dní odo dňa účinnosti tejto zmluvy, zložiť na účet prenajímateľa, kauciu vo výške polročného nájomného, ako zábezpeku pre prípad ak sa nájomca dostane do omeškania s platením nájomného a úhrad za služby spojené s nájmom, alebo tieto neuhradí vôbec. Kaucia bude po odčítaní prípadných nárokov prenajímateľa vrátená do 30 dní odo dňa ukončenia tejto Zmluvy na účet nájomcu uvedený v záhlaví tejto zmluvy.
3.	Zmluvné strany sa dohodli, že ak sa nájomca dostane s platbou za nájomné, resp. úhradu za služby spojené s nájmom do omeškania, je povinný uhradiť prenajímateľovi úroky z omeškania v zákonom stanovenej výške z dlžnej sumy odo dňa omeškania až do zaplatenia.. Nájomca je v tomto prípade oprávnený od nájomcu požadovať aj zaplatenie zmluvnej pokuty vo výške 0,05 % odo dňa omeškania do zaplatenia. 
4.	Nájomca sa podpisom tejto zmluvy zaväzuje okrem vybudovania areálu na predmete nájmu, vo vlastnej réžii na vlastné náklady, vybudovať ďalšie detské ihrisko v MČ Bratislava – Nové Mesto podľa požiadaviek zriaďovateľa (na základe osobitnej dohody), alebo prispeje formou daru na rekonštrukciu športovísk v MČ Bratislava – Nové Mesto v celkovej výške nákladov 4.000,00 Euro. V prípade vybudovania ďalšieho detského ihriska toto odovzdá darom do výlučného vlastníctva zriaďovateľa. 

Článok V.
Práva povinnosti prenajímateľa

1.	Prenajímateľ je oprávnený vstúpiť do predmetu nájmu kedykoľvek (aj mimo času uvedeného v čl. I. tejto zmluvy)  počas jeho prenájmu, a to za účelom vykonania kontroly dodržiavania podmienok prenájmu a v prípade nutnosti aj vzhľadom na skutočnosť, že cez prenajatý pozemok prechádza hlavný prívod vody do vedľajšieho zariadenia (Čínska reštaurácia), vykonať nevyhnutnú údržbu v predmete nájmu (napr. havária), ak je to možné a účelné aj v sprievode s nájomcom.

Článok VI.
Práva a povinnosti nájomcu

1.	Nájomca zodpovedá za všetky škody, vzniknuté neprimeraným užívaním predmetu nájmu ako aj areálu nájomcom alebo osobami, ktoré sa zdržujú v predmete nájmu / areáli. Nájomca taktiež zodpovedá za dodržiavanie platných právnych predpisov zo strany nielen svojej, ale aj zo strany tretích osôb, ktoré sa v areáli zdržujú. Nájomca je povinný zabezpečiť, aby do predmetu nájmu nevstupovali cudzie osoby bez jeho vedomia a súhlasu. 
2.	Nájomca predmetu nájmu preberá na seba všetky povinnosti, vyplývajúce z predpisov o ochrane zdravia a bezpečnosti pri práci, ochrana majetku, predpisov hygienických, ako aj protipožiarnych, enviromentálnych. Za všetky škody, ublíženia na zdraví, ktoré vznikli nedodržaním predpisov, zodpovedá v plnom rozsahu nájomca, pokiaľ sa stali v čase určenom na nájom.
3.	Nájomca je povinný oznámiť prenajímateľovi každú zmenu svojej právnej subjektivity, ako aj iné skutočnosti, ktoré by mohli ovplyvniť nájomný vzťah.

Článok VII.
Doručovanie

1.	Zmluvné strany sa dohodli, že akékoľvek písomnosti zo strany prenajímateľa, nájomcu alebo zriaďovateľa sa považujú za riadne doručené, ak sa doručia osobne, prostredníctvom kuriéra, doporučenej poštovej zásielky alebo zásielky s doručenkou, zmluvnej strane, ktorej sa majú doručiť, na jej adresu, ktorá je uvedená v záhlaví tejto zmluvy, resp. na takú adresu, ktorú zmluvná strana oznámila ostatným účastníkom zmluvy prostredníctvom doručeného písomného oznámenia. 
2.	Písomnosti sa považujú za doručené aj vtedy, ak adresát túto odmietol prevziať. Za deň doručenia sa vtedy považuje deň odmietnutia prevzatia oznámenia adresátom. Ak adresát nebol zastihnutý na adrese určenej na doručovanie a zásielku si do troch (3) dní od jej uloženia na pošte alebo odo dňa oznámenia kuriérskej spoločnosti o neúspešnom doručovaní nevyzdvihne, považuje sa posledný deň tejto lehoty za deň doručenia, i keď sa adresát o uložení zásielky a jej obsahu nedozvedel. Ak bola zásielka vrátená odosielateľovi ako nedoručiteľná najmä preto, že nebolo možné adresáta zastihnúť na adrese sídla uvedenú v záhlaví tejto zmluvy a nie je možné písomnosť doručiť, písomnosť sa považuje po troch (3) dňoch od vrátenia nedoručenej zásielky za doručenú, a to aj vtedy ak sa adresát o tom nedozvie.

Článok VIII.
Ukončenie nájmu a odstúpenie od zmluvy

1.	Nájom sa skončí uplynutí doby, na ktorú bol dohodnutý.
2.	Po ukončení nájmu je nájomca povinný vrátiť predmet nájmu v stave schopnom užívania.
3.	Zmluvné strany sa dohodli, že nájom dojednaný podľa tejto zmluvy je možné ukončiť:
	a) Dohodou zmluvných strán
	b) Písomnou výpoveďou bez udania dôvodu
	c) Odstúpením od zmluvy v zmysle Občianskeho zákonníka.
4.	Zmluvné strany sa dohodli, že v prípade uplatnenej výpovede, zmluva zaniká uplynutím výpovednej lehoty, ktorá je 6 mesiacov a začína plynúť prvý deň kalendárneho mesiaca, ktorý nasleduje po doručení výpovede.
5.	V prípade, ak nájomca v dohodnutej dobe, nevybuduje areál a nesprevádzkuje ho, táto zmluva sa v plnom rozsahu ruší (rozväzovacia podmienka); v takom prípade je nájomca povinný zaplatiť prenajímateľovi zmluvnú pokutu vo výške 1 000,00 €; ustanovenia o náhrade škody týmto nie sú dotknuté.

Článok IX.
Záverečné ustanovenia

1.	Zmluvné strany sa dohodli, že k predĺženiu zmluvy o dobu ďalších päť rokov dôjde v prípade, ak nájomca túto skutočnosť písomne oznámi prenajímateľovi, a to najneskôr 90 dní pred uplynutím dohodnutej doby nájmu podľa článku II. bodu 1 tejto zmluvy. 
2.	K zmene dohodnutých podmienok môže dôjsť len vzájomnou dohodou formou písomného dodatku, podpísaného všetkými zmluvnými stranami.
3.	Pokiaľ táto zmluva nerieši všetky práva a povinnosti zmluvných strán, riadia sa zmluvné strany ustanoveniami všeobecne záväzných platných právnych predpisov, najmä Občianskym zákonníkom a Obchodným zákonníkom.
4.	Zmluvné strany vyhlasujú, že si zmluvu o nájme prečítali, porozumeli jej obsahu, nemajú námietky proti jej forme a obsahu, vyhlasujú, že ju neuzatvorili v tiesni a ani za nevýhodných podmienok a na znak súhlasu s jej obsahom ju vo vlastnom mene podpisujú.
5.	Zmluva je vyhotovená v šiestich rovnopisoch, z ktorých každý má platnosť originálu. Po jej podpísaní zriaďovateľom, nájomcom a prenajímateľom dostane každá strana po dvoch vyhotoveniach zmluvy.
6.	Táto zmluva nadobúda platnosť dňom jej podpisu zmluvnými stranami, zriaďovateľom, prenajímateľom a nájomcom a účinnosť dňom nasledujúcim po dni jej zverejnia v zmysle ust. § 47a Občianskeho zákonníka.

V Bratislave dňa .......................
Za zriaďovateľa

...................................................
Mgr. Rudolf Kusý
starosta mestskej časti Bratislava – Nové Mesto

V Bratislave dňa .......................				V Bratislave dňa .......................
Za prenajímateľa						Za nájomcu

...................................................				...................................................
Dušan Noga							František Krasňanský
riaditeľ 							predseda predstavenstva